নিকাশি ব্যবস্থার সংস্কারের কাজ শেষ হয়ে গেলেও দক্ষিণ বেহালা রোডের হাল ফেরানোর দিকে মন ছিল না ‘কলকাতা এনভায়রনমেন্টাল ইমপ্রুভমেন্ট ইনভেস্টমেন্ট প্রোগ্রাম’ (কেইআইআইপি) কর্তৃপক্ষের। গত ১১ মে সেই খবর ‘এবেলা’য় প্রকাশিত হওয়ার পর রাস্তা মেরামতির কাজে হাত দিয়েছেন তাঁরা। 
বেহালার ১২৫ এবং ১২৬ নম্বর ওয়ার্ডের দক্ষিণ বেহালা রোড বরাবর নিকাশি ব্যবস্থার সংস্কারের কাজ শুরু হয়েছিল বছরখানেক আগে। কাজটি করছিল কেইআইআইপি। সেই কাজ মিটে যাওয়ার পরও গত কয়েক মাস ধরে রাস্তাটি ভাঙাচোরা অবস্থাতেই পড়ে ছিল। নিকাশির কাজ শুরু হওয়ার পর বন্ধ হয়ে যায় ৭সি এবং ১৮এ বাই-১ রুটের বাস চলাচল। কাজ শেষের পর রাস্তা মেরামত না হওয়ায় সেই পরিষেবা আর শুরু করা যায়নি। ফলে প্রবল সমস্যায় পড়ে গিয়েছিলেন হরিসভা, ঘোষপাড়া, নাটোর কলোনি, শীলপাড়ার বহু মানুষ। রাস্তা খারাপ থাকায় সাইকেল ছাড়া আর কোনও যানবাহনই ওই রাস্তা দিয়ে চলাচল করতে পারছিল না। অবশেষে দিনকয়েক আগে বটতলার দিক থেকে পাথর-পিচ ফেলে রাস্তা পাকা করার কাজে হাত দিয়েছেন কেইআইআইপি কর্তৃপক্ষ।
বটতলা ব্যবসায়ী সমিতির সম্পাদক বিনয় মিত্র বলেন, “দীর্ঘদিন ধরে রাস্তা সারানো হচ্ছিল না। বিষয়টি সংবাদমাধ্যমের নজরে আসাতেই কর্তৃপক্ষ তৎপর হয়েছেন।’’ স্থানীয় বাসিন্দা পার্থ চক্রবর্তীর কথায়, ‘‘একটা সময় তো এই রাস্তার ভবিষ্যৎ নিয়ে সন্দেহই হচ্ছিল। যান চলাচল আবার স্বাভাবিক হবে ভেবে ভাল লাগছে।”
১২৬ নম্বর ওয়ার্ডের কাউন্সিলর শিপ্রা ঘটক বলেন, “নানা কারণে কাজ আটকে ছিল। রাস্তা মেরামতির কাজ শুরু হওয়ায় আমরা খুশি।” কেইআইআইপি’র এক আধিকারিক অবশ্য বলেন, “ওই রাস্তা তৈরির বিষয়টি আমাদের পরিকল্পনার মধ্যে ছিল। সে কারণে এখন অগ্রাধিকার দিয়েই কাজ চলছে।’’